**„ A MI VADVIRÁGAINK”**

17 harmadikos kazinczys kisdiák, 1 tanító néni, 1 vadvirágszerető és –ismerő ember. 4 kellemes nap, 4 különleges nap, 4 értékes nap. Így összegezhetnénk a 2013. május 13-17-ig tartó vadvirágos hetet.

HÉTFŐN vendég „kisdiákként” érkezett hozzánk Illés József, Kincsesbánya vadvirágainak „őrangyala”. Megismerhettük beszélgetéseink során kicsit közelebbről. Szívesen mesélt nekünk önmagáról, a gyermekkoráról, a családjáról, Burkus kutyusról, a munkájáról, a vadvirágok iránti elkötelezettségéről, szakmai sikereiről. Józsi bácsi meglepte Zita nénit egy saját készítésű, csodás papír-leánykökörcsinnel. Megsejthette, hogy ez a vadvirág keltette föl leginkább az érdeklődésünket a vadvirágos hét előtt...

„Új osztálytársunk”, Józsi bácsi, örömmel ült újra a padba, figyelt, dolgozott velünk együtt. (Számolt, olvasott, nyelvtanozott, fogalmazott, beszélgetett, játszott.) Természetesen Zita néni neki is adott megoldandó feladatokat, amelyeket olyan precízen végzett el, hogy csak 5\*-sel lehet jutalmazni. Az általunk összegyűjtött sok-sok, a témához kapcsolódó kiállítási anyagot gondosan végigböngészte vadvirágok neveit kutatva. Józsi bácsi Nagyezerjófűről szóló meséje azt hiszem mindnyájunk kedvence lett. Észre se vettük, és véget ért az első nap.

A KEDD énekszóval, beszélgetéssel kezdődött. Megismerkedtünk Józsi bácsi újabb mese remekével, amely a Gyermekláncfűről szólt. Ezután már csak pity-nek vagy pangnak hívtuk ezt a helyes vadvirágot. Hamar csoportokat alakítottunk. Mindenki kutakodhatott az interaktív táblánál állatokat rejtő vadvirág nevek után, később egy-egy kiválasztott szép vadon élő virágról összegyűjtöttünk mindent, amit csak tudtunk. Tablókat is készítettünk róluk. Az utolsó közös órában egy halódó kis bürökgémorrot hozott a terembe Józsi bácsi. Préseléssel megmentettük az enyészettől. Délután sok-sok meglepetés – „kék virágot” készítettünk.

SZERDÁN közös beszélgetéssel indult a kirándulós nap. A vadvirágleső sétát mindenki nagyon várta már. Józsi bácsival és Zita nénivel bejártuk az iskola környékét. Jegyzetfüzetünkben szorgalmasan gyűltek a vadvirág nevek: barátszegfű, bürökgémorr, erdei gyöngyköles, salamonpecsét… Képzeljétek! 93-féle vadon élő virágot láttunk röpke 2 és fél óra alatt! Ennél közelebb nem is lehettünk a vadvirágokhoz. Különleges, tudományos séta volt ez. A vadviráglesés után, pihenés közben felidéztük, milyen élményekkel lettünk gazdagabbak. Végül Zita néni felolvasta Józsi bácsi csak nekünk írt szép versét. Ez volt a címe: Gyermekek a természetért. Elmondtunk mindent, ami eszünkbe jutott a sorokról. Péntekig szomorúan vettünk búcsút Józsi bácsitól.

CSÜTÖRTÖKÖN verseket, színdarabot tanultunk, befejeztük a tennivalóinkat, felkészültünk a mai bemutatóra.

Ma pedig, PÉNTEKEN, Józsi bácsi újra itt van közöttünk.

Ti pedig meghallgathattátok, megnézhettétek képeken mi minden történt velünk ezen a vadvirágos héten.

(A 3. osztály: Hegyesi Irén Magdolna, Heitmár Anna, Kajdi Tamara, Keller Bence, Kertész Mátyás, Kiss Dávid József, Klima Vivien, Kocsis Dominik, Mayer Blanka, Molnár Eszter Blanka, Molnár Ramóna, Németh Klaudia Anna, Németh Valter, Ócsai Bálint, Palócz Mira, Stamber Boglárka, Varga Zsombor István, Vargáné Gáspár Zita)